**LĒMUMS**

LIEPĀJĀ

|  |  |  |
| --- | --- | --- |
| 2020.gada 12.novembrī | Nr.578/17  (prot. Nr.17, 12.§) | Nr.233 |

Par grozījumiem deleģēšanas līgumā ar

pašvaldības sabiedrību ar ierobežotu

atbildību “LIEPĀJAS LEĻĻU TEĀTRIS”

Ar Liepājas pilsētas domes 2020.gada 23.janvāra lēmumu Nr.14/2 nolemts noslēgt deleģēšanas līgumu ar pašvaldības sabiedrību ar ierobežotu atbildību “LIEPĀJAS LEĻĻU TEĀTRIS” par no likuma “Par pašvaldībām” 15.panta pirmās daļas 5.punktā noteiktās pašvaldības autonomās funkcijas izrietoša pārvaldes uzdevuma - rūpēties par kultūru un sekmēt tradicionālo kultūras vērtību saglabāšanu un tautas jaunrades attīstību - deleģēšanu.

Noslēgtais deleģēšanas līgums noteic kritērijus, kas jāizpilda, lai sasniegtu deleģēšanas līgumā noteikto uzdevumu kvalitātes rezultatīvos rādītājus. Ņemot vērā, ka līguma izpildes laikā valstī noteiktie ierobežojumi epidemioloģiskās drošības jomā saistībā ar Covid-19 infekcijas izplatības mazināšanu ietekmēja deleģēšanas līgumā izvirzīto kritēriju izpildi un rezultatīvo rādītāju sasniegšanu un to, ka sakarā ar valstī izsludināto ārkārtējo situāciju no 2020.gada 9.novembra līdz 2020.gada 6.decembrim tiek atcelti un aizliegti visi klātienē notiekošie publiskie kultūras pasākumi, deleģēšanas līgumā veicami atbilstoši grozījumi attiecībā uz rezultatīvo rādītāju izpildi, kuru sasniegšanu ietekmējuši valstī noteiktie ierobežojumi kultūras jomā.

Pamatojoties uz Valsts pārvaldes iekārtas likuma 45.panta otro daļu, likuma “Par pašvaldībām” 21.panta pirmās daļas 27.punktu, Ministru kabineta 2020.gada 6.novembra rīkojumu Nr. 655 “Par ārkārtējās situācijas izsludināšanu”, kā arī, ievērojot Liepājas pilsētas domes pastāvīgās Izglītības, kultūras un sporta komitejas 2020.gada 5.novembra lēmumu (sēdes protokols Nr.10), LIEPĀJAS PILSĒTAS DOME

N O L E M J :

1. Apstiprināt grozījumus (pielikumā) 2020.gada 31.janvāra deleģēšanas līgumā ar pašvaldības sabiedrību ar ierobežotu atbildību “LIEPĀJAS LEĻĻU TEĀTRIS”.

2. Noteikt, ka pašvaldības piešķirtais finansējums no deleģētās funkcijas izrietošo uzdevumu izpildei netiek samazināts, bet var tikt novirzīts Covid-19 infekcijas ierobežošanas pasākumu īstenošanai vai pandēmijas radīto seku zaudējumu segšanai.

3. Pilnvarot Liepājas pilsētas domes priekšsēdētāja vietnieku kultūras un sporta jautājumos parakstīt lēmuma 1.punktā minēto vienošanos par grozījumiem deleģēšanas līgumā.

|  |  |  |
| --- | --- | --- |
| DOMES PRIEKŠSĒDĒTĀJS | | Jānis VILNĪTIS |
| Nosūtāms: | Domes priekšsēdētāja vietniekam kultūras un sporta jautājumos, Kultūras pārvaldei, Kapitālsabiedrību pārvaldības uzraudzības un revīzijas daļai, Juridiskajai daļai, Izpilddirektora birojam, Finanšu pārvaldei, PSIA “LIEPĀJAS LEĻĻU TEĀTRIS” | |